Diari Oficial de la Generalitat Valenciana


Sumari del DOGV 5074, del 19-08-2005 (2005/9464)

RESOLUCIÓ de 29 de juliol de 2005, del president de l'Entitat Pública de Transport Metropolità de València, per la qual es publiquen les bases de la convocatòria d'ajudes a transportistes autònoms, de vehicles d'autotaxi, en l'àrea de prestació conjunta de valència, per a l'adaptació dels seus vehicles al transport de persones amb discapacitat i adquisició de vehicles ecològics.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5074

Data del DOGV
:   19-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9464


Data del document
:   29-07-2005

Organisme emissor
:   Entitat Pública de Transport Metropolità de València

Tipus de document
:   Resolució

Descriptors 

:   * València
    * ajuda pública
    * suport econòmic
    * transportista
    * transport de viatgers
    * taxi
    * energia blana
    * mitjans per a discapacitats

RESOLUCIÓ de 29 de juliol de 2005, del president de l'Entitat Pública de Transport Metropolità de València, per la qual es publiquen les bases de la convocatòria d'ajudes a transportistes autònoms, de vehicles d'autotaxi, en l'àrea de prestació conjunta de valència, per a l'adaptació dels seus vehicles al transport de persones amb discapacitat i adquisició de vehicles ecològics. [2005/9464]
  
La consecució i manteniment d'un major grau de qualitat en la prestació del servici de transport públic de vehicles d'autotaxi s'integra en les línies d'actuació que l'Entitat Pública de Transport Metropolità desenvolupa des de la seua creació, per a la millora del transport públic a l'Àrea de València.
  
Des de la perspectiva del transport públic, com a ferramenta bàsica per a la integració social, resulta necessari assegurar l'accés a este sistema de transport públic a tota la població, incloses les persones amb problemes de discapacitat, de manera que es garantisca la igualtat en les condicions d'ús d'esta manera de transport.
  
La implantació en estos vehicles d'autotaxi de sistemes d'accés a persones amb discapacitat representa, no obstant això, un elevat cost econòmic per al transportista autònom, per la qual cosa donat l'interés que la progressiva implantació revist, per a facilitar la mobilitat d'estos col·lectius, l'Entitat de Transport Metropolità establix per a l'exercici 2005 un programa d'ajudes econòmiques per a finançar la inversió requerida, a fi d'adaptar els vehicles d'autotaxi en l'Àrea de Prestació Conjunta de València, programa que queda regulat en la present resolució.
  
Així mateix, amb l'objectiu de materialitzar les orientacions, directrius i recomanacions comunitàries, relatives a la necessitat de disminuir l'emissió de gasos contaminants per al medi ambient i en la línia de les polítiques posades en marxa en un altre tipus de transports (com és el cas, per exemple, del transport urbà per autobús a la Ciutat de València), resulta convenient potenciar i afavorir la utilització de vehicles automòbils destinats a la prestació del servici del taxi que circulen amb fonts d'energia menys agressives per al medi ambient.
  
Per estes raons i en atenció al que s'ha referenciat abans, en l'exercici de les competències estatutàriament atribuïdes, el director de l'entitat va informar la Comissió Executiva de la conveniència d'establir des d'esta entitat, sistemes de finançament a través d'un procediment d'ajudes. En l'informe va acompanyar una proposta de les bases que haurien de regir per a esta. Després de la prèvia discussió i deliberació, la Comissió Executiva i de conformitat amb el que disposa l'article 13.4 dels Estatuts de la eTM, aprovats per Acord del Consell de la Generalitat Valenciana, de 5 d'octubre de 2001, en relació amb l'article 6 de la Llei 1/1991, de 14 de febrer, d'Ordenació del Transport Metropolità de l'Àrea de València, va aprovar, en la sessió de 28 de juliol de 2005, la dita convocatòria,
  
Per tot això, i de conformitat amb l'acord adoptat per la Comissió Executiva de la eTM i fent ús de les atribucions conferides per l'article 40.2 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:
  
Primer. Publicar la convocatòria de la concessió d'ajudes.
  
Segon. Autoritzar una despesa per un import de 100.000 euros a càrrec de la línia pressupostària SE000103 del vigent pressupost de la eTM per al 2005. L'import d'esta autorització quedarà automàticament ampliat en el cas d'existir majors fonts de finançament per a la mateixa finalitat en el pressupost de la eTM.
  
València, 29 de juliol de 2005.- El president del Consell d'Administració: José Ramón García Antón.
  
ANNEX
  
BASES PER LES QUALS ES REGIX LA CONVOCATÒRIA D'AJUDES A TRANSPORTISTES AUTÒNOMS, DE VEHICLES D'AUTOTAXI, EN L'ÀREA DE PRESTACIÓ CONJUNTA DE VALÈNCIA, PER A L'ADAPTACIÓ DELS SEUS VEHICLES AL TRANSPORT DE PERSONES AMB DISCAPACITAT
  
Article 1. Objecte, règim i finançament
  
1. És objecte de la present orde atorgar ajudes econòmiques per a l'adaptació de vehicles d'autotaxi al transport de persones amb discapacitat i per l'adquisició de vehicles ecològics adscrits a autoritzacions de l'Àrea de Prestació Conjunta de València.
  
2. El règim de les ajudes serà el determinat en els articles següents.
  
3. Per a l'exercici 2005, les ajudes previstes en la present orde es finançaran a càrrec del crèdit contingut en la línia pressupostària SE000103 del vigent pressupost de la eTM per al 2005, amb un import global de 100.000 euros. Este import quedarà automàticament ampliat en el cas que la eTM reba majors fonts de finançament per a esta finalitat durant l'exercici pressupostari corresponent a l'any 2006.
  
4. Les ajudes seran atorgades fins que s'acabe la consignació pressupostària a què es referix l'apartat 3.
  
L'ampliació pressupostària es destinarà exclusivament per a l'adjudicació d'ajudes en les quanties que resulten procedents de conformitat amb la present convocatòria, als beneficiaris que formen part de la llista de reserva.
  
Article 2. Beneficiaris
  
Podran ser beneficiaris d'estes ajudes les persones físiques o jurídiques titulars d'autoritzacions de taxi a l'Àrea de Prestació Conjunta de València que adapten o hagen adaptat els seus vehicles d'autotaxi al transport de persones amb discapacitat o que adquirisquen o hagen adquirit un vehicle ecològic, des de l'1 de gener de 2005 i complisquen amb els requisits següents:
  
a) Estar al corrent en el compliment de les obligacions tributàries i de la Seguretat Social.
  
b) No tindre embargada l'autorització.
  
c) No tindre pendent de pagament cap sanció imposada per infracció de la legislació en matèria de transport.
  
2. Les condicions exigides per a tindre la condició de beneficiari hauran de complir-se a l'hora de presentar la sol·licitud.
  
Article 3. Requisits
  
Els que sol·liciten ser beneficiaris de les ajudes hauran d'aportar la documentació a què es referix l'article 4 d'esta resolució.
  
L'import de les subvencions o ajudes no podrà ser d'una quantia que, aïllada o conjuntament amb les subvencions d'altres administracions públiques o amb altres ingressos provinents de ens públics o privats, supere el cost de la inversió que el beneficiari realitze en l'adquisició del corresponent sistema.
  
Article 4. Sol·licituds, documentació i terminis
  
1. Les sol·licituds d'ajuda junt amb la corresponent documentació, hauran de presentar-se en el termini d'un mes comptador a partir de l'endemà de la publicació de la present resolució en el Diari Oficial de la Generalitat Valenciana, en el Registre d'Entrada de la eTM, ja siga directament, o bé en qualsevol de les formes establides en l'article 1 del Decret 130/1998, de 8 de setembre, del Consell de la Generalitat Valenciana.
  
2. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. La sol·licitud anirà acompanyada dels documents següents:
  
a) Còpia compulsada del document nacional d'identitat o passaport vigent i del número d'identificació fiscal. Si es tractara de persona jurídica, còpia compulsada del codi d'identificació fiscal, còpia autoritzada del document de constitució i justificació de la inscripció en el Registre Mercantil o en el que corresponga, i poders de representació compulsats de la persona que represente a l'empresa.
  
b) Factura proforma o pressupost justificatiu de la completa instal·lació dels equips i elements necessaris, que especifique l'IVA i les característiques del sistema d'adaptació.
  
c) Factura proforma de l'adquisició del vehicle ecològic.
  
d) Còpia compulsada de l'autorització vigent de taxi.
  
e) Còpia compulsada del permís de circulació del vehicle.
  
f) Acreditació de trobar-se al corrent en el compliment de les obligacions tributàries i de la Seguretat Social, per a la qual cosa haurà de presentar l'original dels documents següents:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Conselleria d'Economia i Hisenda.
  
- Últim rebut de l'Impost d'Activitats Econòmiques.
  
- Certificat expedit per l'òrgan competent de la Seguretat Social.
  
Els certificats hauran de ser positius o, si és el cas, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Als efectes de la present convocatòria, els dits certificats tindran validesa per un període de sis mesos des de la data d'expedició. Si caduca amb antelació a la proposta de resolució, es comunicarà esta circumstància al sol·licitant perquè presente un certificat actualitzat.
  
g) Acreditació de no tindre pendent el pagament de cap sanció imposada per infracció de legislació en matèria de transport.
  
h) En el cas d'adquisició de vehicles adaptats, compromís d'atendre amb caràcter prioritari les demandes de les persones amb discapacitat. Este compromís quedarà articulat a través de l'adscripció del beneficiari a una emissora de ràdio la seu de la qual radique a l'Àrea de Prestació Conjunta de València i l'àmbit d'actuació s'hi circumscriga. La dita emissora de ràdio haurà de comprometre's, a més, a entregar a requeriment de la eTM la relació, amb la periodicitat que esta última determine, del nombre de servicis que a través de l'emissora ha prestat el beneficiari a persones amb discapacitat. Als efectes disposats per les presents bases s'entendrà que el servici es presta de manera prioritària si almenys el 80 per 100 dels servicis realitzats per cada període de 30 dies naturals ho han sigut a persones discapacitades.
  
L'assumpció d'estes obligacions no impedirà al beneficiari el canvi d'adscripció a una altra emissora de ràdio, sempre que es complisquen les condicions abans establides i es done compte amb una antelació mínima de cinc dies a la eTM. ESte canvi serà obligatori si l'emissora de ràdio no remet en el termini de deu dies comptadors des de la notificació del requeriment, la informació sol·licitada per la eTM. En este cas, la eTM comunicarà al beneficiari l'obligació de canviar d'emissora i que haurà de complir-se en el termini màxim de deu dies des de la notificació.
  
La eTM inclourà en la pàgina web i comunicarà a les associacions de discapacitats legalment reconegudes per la Conselleria de Benestar Social, la relació de les emissores de ràdio a què estan adscrites els vehicles adaptats que han sigut objecte de subvenció.
  
4. Els documents que no siguen originals hauran d'estar degudament confrontats i compulsats.
  
Article 5. Quantia
  
L'adquisició i la instal·lació de sistemes d'adaptació al transport de persones amb discapacitat o l'adquisició d'un vehicle ecològic, serà subvencionada fins a un màxim (exclòs IVA), de 20.000 euros per vehicle.
  
Article 6. Criteris per a atorgar les subvencions
  
1. Les ajudes econòmiques seran concedides sempre que es complisquen els requisits establits en la present orde, i es prendrà en consideració com a criteri d'atorgament la data de la sol·licitud de l'ajuda. En este sentit, les sol·licituds s'atendran per rigorós orde d'aportació de tots els documents que s'exigixen en esta convocatòria per a la concessió de l'ajuda.
  
2. No obstant el disposat en l'apartat anterior, prevaldran, amb independència de la data de presentació, les sol·licituds relatives a subvenció per adquisició de vehicles adaptats sobre les relatives a subvenció per adquisició de vehicles ecològics.
  
Article 7. Característiques que han de reunir els vehicles adaptats
  
Els requisits exigibles als autotaxis deriven de la normativa espanyola, arreplegada en la Norma UNE 26341, ?Vehicles de carretera. Vehicles per al transport de persones amb mobilitat reduïda. Capacitat igual o menor a nou places, inclòs el conductor?, publicada per AENOR el 20 de febrer de 2004 i la 1a modificació, UNE 26744/1M, publicada per AENOR el dia 19 de novembre de 2004.
  
A més serà d'obligat compliment la recomanació de l'esmentada Norma 26065 referida al respatler i reposacap. Preferentment s'instal·larà un respatler amb reposacap que podrà ser fix (unit permanentment a l'estructura del vehicle) o desmuntable. Si no n'hi ha, es podrà instal·lar només un reposacap (esta última opció només es permetrà si el reposacap és dels que s'instal·len en l'estructura de la cadira).
  
Els requisits geomètrics per al respatler amb reposacap s'especifiquen en l'annex C (informatiu) de la Norma UNE 26820.
  
Si l'altura calçada-pis del vehicle és superior a 250 mm, serà obligatòria la instal·lació, almenys, d'un escaló que complisca amb els requisits especificats en la UNE 26043.
  
A més, els vehicles hauran de complir la normativa establida per a este tipus de transport.
  
Els sistemes d'adaptació hauran de complir així els requisits següents:
  
1. Especificacions tècniques respecte a l'accés al vehicle:
  
- El vehicle disposarà d'un accés fàcil, còmode i segur per a un usuari de cadira de rodes sense abandonar esta.
  
- L'altura mínima del buit per a l'accés de la persona amb mobilitat reduïda (PMR) en la seua cadira de rodes serà de 1.300 mm, i es recomana un mínim de 1.350 mm.
  
- L'amplària mínima del mencionat buit serà de 700 mm, i es recomana un mínim de 800 mm.
  
- Si la/es porta/es d'accés per a l'usuari de cadira de rodes és/són abatible/s d'eix vertical, l'angle mínim d'obertura serà de 90º.
  
- Independentment del mode d'obertura de la/es porta/es d'accés per a la PMR en la cadira de rodes, la/es porta/es tindrà/an un dispositiu d'enclavament que impedirà el tancament fortuït durant l'operació d'entrada/eixida.
  
2. Especificacions tècniques respecte a la superfície d'allotjament:
  
- El vehicle disposarà d'espai interior suficient per a allotjar com a mínim un passatger en la cadira de rodes.
  
- La superfície tindrà unes dimensions mínimes de:
  
Longitud: 1.200 mm.
  
Amplària: 700 mm (es recomana 800 mm).
  
- L'altura lliure interior del vehicle, sobre un cercle de radi mínim de 400 mm, amb centre sobre el cap del passatger en la seua cadira de rodes, ubicada en el lloc assignat, serà de 1.400 mm mínima.
  
- L'espai de l'automòbil que es condicione perquè viatge un passatger en la seua cadira de rodes, serà tal que li permeta viatjar en el sentit de la marxa. Per motius de seguretat mai ha de posicionar-se transversal a l'eix longitudinal del vehicle.
  
3. Especificacions respecte a la seguretat del passatger que viatja en la cadira de rodes.
  
- En el vehicle es disposarà d'un dispositiu d'ancoratge per a la cadira de rodes que suporte els esforços de tracció, torsió i flexió a què pot exposar-se la cadira de rodes, així com als moviments de translació i gir.
  
- L'ancoratge haurà de subjectar la cadira de rodes per elements del seu xassís i no per elements fàcilment deformables com les rodes. Al seu torn l'ancoratge se subjectarà al xassís o bastidor del vehicle.
  
- El passatger en la cadira de rodes haurà de disposar d'un element de retenció, cinturó de seguretat que mai es considerarà com a component actiu de l'ancoratge de la cadira de rodes.
  
- Es disposarà d'un reposacap que podrà ser fix o desmuntable.
  
4. Especificacions respecte a les persones de mobilitat reduïda no-usuàries de cadira de rodes.
  
- L'angle d'obertura mínim de les portes abatibles d'eix vertical serà de 90º.
  
- Agafadors situats per a facilitar les operacions d'entrada/eixida i assentar-se/alçar-se.
  
- Si l'altura calçada-pis del taxi és superior a la dels taxis convencionals (cas dels monovolums), es disposarà obligatòriament d'un escaló suplementari que reduïsca esta altura, almenys per una de les portes.
  
5. Especificacions respecte a l'element per a auxiliar l'accés (rampa):
  
- Com a element per a auxiliar l'accés a l'automòbil podrà ser suficient portar entre l'equipament una rampa que formarà amb l'horitzontal del punt de suport en la calçada un pendent no superior al 30%.
  
- La rampa suportarà l'esforç que produïsca una massa de 250 kg en el centre del buit, en posició recolzada.
  
- L'amplària exterior mínima serà de 700 mm (es recomana 800 mm). En el cas que esta rampa estiga formada per dos canaletes, la seua separació interior màxima serà de 200 mm.
  
- Els costats exteriors i interiors en cas de canaletes tindran una vora almenys de 80 mm d'altura.
  
6. Conceptes de normalització i integració.
  
- A més dels criteris tècnics descrits, els vehicles hauran d'ajustar-se a la normativa establida per a este tipus de transport.
  
Article 8. Característiques que han de reunir els vehicles ecològics
  
Als efectes del que disposen les presents bases, tindran la consideració de vehicles ecològics els vehicles automòbils aptes per a circular per mitjà del consum de gas natural i/o energia elèctrica i tinga les homologacions i autoritzacions que corresponguen expedides per l'òrgan o òrgans competents per a això.
  
Article 9. Òrgans competents per a l'ordenació, instrucció i resolució de l'expedient
  
1. L'òrgan competent per a l'ordenació i instrucció de l'expedient és el departament del taxi de la eTM, i la proposta de resolució correspon a una Comissió d'Avaluació que estarà integrada pels membres següents:
  
President: Sr. F. José Moltó Orduña, cap de l'Àrea Econòmica Administrativa de la eTM.
  
Secretària: Sra. Adela Juan Navarro, assessora jurídica de la eTM.
  
Vocal: Sr. Gregorio Haro Javaloyes, cap de l'Àrea de Sistemes de Peatge, Comunicacions i Informàtica de la eTM.
  
Els membres de la Comissió d'Avaluació podran ser suplits temporalment en els supòsits de vacant, absència o malaltia per qui designe el director de la eTM.
  
2. Seran funcions de la comissió:
  
a) Petició d'informes que siguen necessaris per a elaborar la proposta de resolució o que siguen exigits per la normativa vigent que resulte, si és el cas, d'aplicació.
  
b) Informar i valorar les sol·licituds d'acord amb els criteris establits en l'article 6.
  
c) Proposar els beneficiaris a qui hagen d'adjudicar-se les ajudes.
  
En allò no previst en la present convocatòria, la comissió ajustarà el seu funcionament al règim jurídic dels òrgans col·legiats, regulat en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'òrgan competent per a adoptar la resolució d'adjudicació de les ajudes és el director de la eTM.
  
Article 10. Procediment d'adjudicació
  
1. Instrucció. Presentada la sol·licitud i transcorregut, si és el cas, el termini per a l'esmena d'errors a què es referix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener (LRJ-PAC), la comissió procedirà al seu examen, així com a l'obertura del tràmit d'audiència en els termes previstos en l'article 84 de la LRJ-PAC.
  
2. Proposta de resolució. A la vista del que s'ha instruït, la comissió formularà i elevarà a l'òrgan competent per a resoldre sobre l'adjudicació, l'oportuna proposta de resolució, que haurà d'expressar:
  
a) Si procedix o no l'adjudicació de l'ajuda de conformitat amb els requisits i criteris d'adjudicació previstos en la present convocatòria.
  
b) Quantia, si és el cas, que cal adjudicar
  
c) Si és el cas, la inclusió del sol·licitant en una llista de reserva per complir amb tots els requisits per a l'adjudicació de l'ajuda però no existir crèdit suficient per al pagament d'esta.
  
3. Resolució. La resolució del director de la eTM per la qual es resol la present convocatòria es dictarà en el termini màxim de deu dies des de l'elevació de la proposta de resolució. La resolució d'adjudicació que es notifique farà constar a més les obligacions que ha de complir el beneficiari per al pagament d'esta.
  
4. Notificació i publicitat. La notificació dels actes integrants del procediment serà efectuada de conformitat amb allò que s'ha previst en LRJ-PAC.
  
5. Silenci administratiu. Transcorregut el termini de sis mesos comptadors des de la presentació de la sol·licitud sense que haja recaigut una resolució expressa, s'entendrà que és desestimatòria de la concessió de l'ajuda.
  
6. En tot allò no previst en la present convocatòria s'aplicarà el que disposa la LRJ-PAC.
  
Article 11. Justificació de la despesa i pagament de les subvencions
  
Una vegada notificades les resolucions d'atorgament i previament al cobrament d'estes pels beneficiaris, estos hauran de justificar la despesa efectivament realitzada en el termini d'un mes des de l'esmentada notificació, i aportar per a això la documentació següent:
  
a) Factura del pagament del sistema d'adaptació o de l'adquisició del vehicle ecològic segons corresponga.
  
b) Certificat o justificant acreditatiu de l'homologació de la Inspecció Tècnica de Vehicles.
  
c) Declaració responsable en què s'especifiquen les ajudes o finançaments públics o privats obtinguts o sol·licitats per als mateixos fins, així com el sotmetiment a control i comprovació per part de l'administració de l'efectiva instal·lació i manteniment de tota la instal·lació.
  
d) Dades de domiciliació bancària.
  
Una vegada rebuda en el termini i en la forma adequada la documentació referida per l'administració, i després de les oportunes comprovacions, es procedirà al pagament de l'ajuda.
  
Article 12. Obligacions dels beneficiaris
  
Els beneficiaris de les ajudes estaran obligats a:
  
a) Portar en el vehicle, en lloc ben visible, el símbol internacional de vehicle adaptat, i especificar que el sistema d'adaptació ha sigut subvencionat per l'Entitat de Transport Metropolità.
  
b) Per als vehicles adaptats, mantindre en ús l'equip i els elements instal·lats en el vehicle durant un període mínim i continuat de huit anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
  
c) Per als vehicles ecològics, mantindre adscrit l'esmentat vehicle a l'autorització de taxi durant, almenys, un període de cinc anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
  
d) Facilitar qualsevulla dada o document que l'Entitat de Transport Metropolità considere necessari demanar per a un coneixement exacte i veraç del compliment dels objectius i finalitats de la present resolució.
  
e) Informar l'Entitat de Transport Metropolità de qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
  
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
h) Als efectes de complir amb el que disposa l'article 4.3,h), el beneficiari haurà de presentar en la eTM en el termini de 15 dies comptador des de la recepció de la resolució de concessió de la subvenció, la documentació següent:
  
- Declaració per la qual el beneficiari es compromet a atendre amb caràcter prioritari les demandes d'usuaris discapacitats.
  
- Acord subscrit amb una emissora de ràdio per a l'adscripció del vehicle a esta última, amb el compromís de la dita emissora que s'atendran amb caràcter prioritari els servicis demandats per persones amb discapacitat i enviament dels requeriments que siguen notificats per la eTM als efectes de verificar el compliment de prestació preferent del servici.
  
Article 13. Revocació de la subvenció
  
1. Els adjudicataris de l'ajuda quedaran sotmesos a les responsabilitats i règim sancionador que sobre infraccions administratives en matèria d'ajudes establisca la legislació vigent aplicable.
  
2. Procedirà el reintegrament de les quantitats, així com l'exigència de l'interés de demora des del moment del pagament de l'ajuda, en els casos previstos per l'apartat 9 de l'article 47 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
  
Article 14. Desenvolupament, execució i aplicació
  
Es faculta el director de la eTM per a dictar les disposicions i adoptar les mesures que es considere oportunes per al desenvolupament i aplicació del que disposa la present resolució.
  
Article 15. Recursos
  
La present convocatòria i tots els actes administratius que deriven d'esta podran ser impugnats en els casos i en la forma establida en l'article 4.5 dels Estatuts de la eTM, aprovats per Acord del Consell de la Generalitat Valenciana, de 5 d'octubre de 2001, i en els articles 107 i següents de la LRJ-PAC. Tot això sense perjuí que puguen exercitar-se qualssevol altres recursos que s'estimen oportuns.